b'\n_START_ARTICLE_\nKrvni razmaz\n_START_PARAGRAPH_\nKrvni razmaz je mikroskopski preparat v obliki tanke plasti krvi na objektniku z razprostrtimi, fiksiranimi in pobarvanimi celicami. Uporablja se za enostavne citolo\xc5\xa1ke oziroma hematolo\xc5\xa1ke preglede krvnih telesc (dolo\xc4\x8ditev krvne slike) ter za dokazovanje prisotnosti bakterij, filarij, plazmodijev in drugih zajedavskih povzro\xc4\x8diteljev bolezni v periferni krvi.\n_START_SECTION_\nPriprava\n_START_PARAGRAPH_\nKrvni razmaz se pripravi tako, da se kane kaplja krvi na eno stran objektnika in se nato s krovnim stekelcem pod kotom 30 do 45 stopinj potegne \xc4\x8dez kapljo, da se razma\xc5\xbee po vsej dol\xc5\xbeini. Cilj je ustvariti regijo, kjer so celice dovolj vsaksebi, da jih je mo\xc5\xbeno pre\xc5\xa1teti in razvrstiti. Preparat se pusti na zraku, da se posu\xc5\xa1i, nato se fiksira s kratkim pomo\xc4\x8denjem v metanol. Uspe\xc5\xa1na fiksacija je bistvena za nadaljnje barvanje ter omogo\xc4\x8di, da se v celicah podrobno vidi struktura. Sledi barvanje z barvilom, ki razli\xc4\x8dne vrste celic obarva razli\xc4\x8dno in omogo\xc4\x8di diferenciacijo.'